b'\n_START_ARTICLE_\nHepatitis A\n_START_SECTION_\nNa\xc4\x8din oku\xc5\xbebe\n_START_PARAGRAPH_\nVirus hepatitisa A se ve\xc4\x8dinoma prena\xc5\xa1a po fekalnooralni poti (oku\xc5\xbeba s prenosom virusa iz bolnikovega blata v usta, na primer z umazanimi rokami, z onesna\xc5\xbeeno vodo ...) ali z neposrednim tesnim stikom z osebe na osebo. Glavni vzroki za \xc5\xa1irjenje HAV so slabe higienske razmere in slaba sanitacija okolja, kjer \xc5\xbeivimo, ter u\xc5\xbeivanje oku\xc5\xbeene vode in hrane. Virus se izlo\xc4\x8da v okolico z oku\xc5\xbeenim blatom. Ob nezadostni in neustrezni higieni rok se virus prena\xc5\xa1a na hrano in razli\xc4\x8dne predmete. Oku\xc5\xbeba se lahko prena\xc5\xa1a tudi z oku\xc5\xbeenimi \xc5\xbeivili, med katerimi so najpogostej\xc5\xa1i termi\xc4\x8dno neobdelani ali slabo obdelani morski sade\xc5\xbei, sadje, zelenjava, predvsem pa onesna\xc5\xbeena pitna voda. Posebna pazljivost je potrebna na potovanjih v t. i. endemi\xc4\x8dna podro\xc4\x8dja, to so de\xc5\xbeele z nezadostnim higienskim standardom. Virus hepatitisa A se lahko prena\xc5\xa1a tudi z analnooralnim spolnim odnosom, izjemno redko lahko tudi s se\xc4\x8dem. Mo\xc5\xbeen je tudi parenteralen prenos pri intravenskem u\xc5\xbeivanju nedovoljenih drog, vendar je izredno redek.\n_START_SECTION_\nPotek oku\xc5\xbebe\n_START_PARAGRAPH_\nInkubacijska doba hepatitisa A je okoli 28 dni (od 15 do 45 dni). Ve\xc4\x8dina oku\xc5\xbeb pri otrocih je brez bolezenskih znakov, pri odraslih pa je bolezen po navadi mo\xc4\x8dneje izra\xc5\xbeena in traja dlje. V povpre\xc4\x8dju po 2\xe2\x80\x936 tednih bolezenski znaki izzvenijo in za\xc4\x8dne se obdobje rekonvalenscence. Pri pribli\xc5\xbeno 0,1\xc2\xa0% obolelih pride do akutne odpovedi delovanja jeter z zelo visoko smrtnostjo. Za oku\xc5\xbebo s HAV je zna\xc4\x8dilna popolna ozdravitev brez posledic in brez kroni\xc4\x8dne slike bolezni. Po prebolelem hepatitisu A ostaja do\xc5\xbeivljenjska imunost proti tej oku\xc5\xbebi.\n_START_SECTION_\nOdkrivanje oku\xc5\xbebe\n_START_PARAGRAPH_\nSum na hepatitis A se postavi na osnovi epidemiolo\xc5\xa1kih podatkov ter laboratorijskih preiskav, bolezen pa potrdimo s posebnimi mikrobiolo\xc5\xa1kimi preiskavami.\n_START_SECTION_\nZdravljenje\n_START_PARAGRAPH_\nHepatitis A zdravimo le s podpornimi ukrepi, torej simptomatsko, kar pomeni, da ni posebnih protivirusnih zdravil za zdravljenje hepatitisa A. Potreben je po\xc4\x8ditek in redna, zdrava in uravnote\xc5\xbeena prehrana, potrebno se je izogibati ma\xc5\xa1\xc4\x8dobam in u\xc5\xbeivanju alkohola ter vsem jetrom \xc5\xa1kodljivih zdravil. Bistvena je dobra osebna higiena: dosledno umivanje rok pred jedjo in po opravljeni potrebi.\n_START_SECTION_\nPrepre\xc4\x8devanje\n_START_PARAGRAPH_\nNa splo\xc5\xa1no oku\xc5\xbebo prepre\xc4\x8dujemo z ustrezno higieno in sanitacijo. Na voljo je tudi cepljenje, pasivna (imunoglobulini), kot tudi aktivna (cepivo proti hepatitisu A) imunizacija. Pasivno imunizacija se pri izpostavljenih osebah svetuje takoj po neposrednem stiku z oku\xc5\xbeeno osebo. Aktivna imunizacija pa je preventivno cepivo, ki nudi za\xc5\xa1\xc4\x8dito v ve\xc4\x8d kot 90\xc2\xa0%. Cepljenje proti hepatitisu A se svetuje predvsem potnikom, ki potujejo v endemi\xc4\x8dne kraje, pa tudi dolo\xc4\x8denim drugim skupinam ljudi, vklju\xc4\x8dno z bolniki s kroni\xc4\x8dnimi jetrnimi boleznimi. Na voljo je tudi kombinirano cepivo proti hepatitisu A in B.'